**OBRAZLOŽENJE**

Odluku o izmjenama i dopunama Odluke o lokacijama i najvišim dopuštenim razinama buke tijekom održavanja manifestacija (dalje u tekstu: Prijedlog odluke), donosi Gradska skupština Grada Zagreba na temelju članka 10. stavka 1. Zakona o zaštiti od buke (Narodne novine 30/09, 55/13, 153/13, 41/16, 114/18 i 14/21) kojim je propisano da jedinice lokalne samouprave odlukom predstavničkih tijela određuju ulice, dijelove ulica i naselja, trgove i druge lokacije u kojima je moguće prekoračiti dopuštene razine buke. Istom odlukom određuju se i putovi za dolaženje i odlaženje sudionika navedenih događanja. Članak 41. točke 2. Statuta Grada Zagreba (Službeni glasnik Grada Zagreba (23/16, 2/18, 23/18, 3/20, 3/21, 11/21 - pročišćeni tekst, 16/22), propisuje da Gradska skupština donosi odluke i druge opće akte kojima uređuje pitanja iz samoupravnog djelokruga Grada Zagreba.

Gradska skupština Grada Zagreba donijela je na 43. sjednici 21. srpnja 2016. Odluku o lokacijama i najvišim dopuštenim razinama buke tijekom održavanja manifestacija (Službeni glasnik Grada Zagreba 12/16; u daljnjem tekstu: Odluka).

Tijekom provedbe Odluke uočena je potreba njezinih izmjena i dopuna, kako bi se omogućilo održavanje manifestacija i javnih skupova kojima se obogaćuje turistička, kulturna, sportska i druga ponuda od značaja za Grad Zagreb, a koji zbog svojeg karaktera i trajanja zahtijevaju uvjete različite od postojećih. Predloženim izmjenama i dopunama daje se ovlast Gradonačelniku da posebnim zaključkom za svaku manifestaciju ili javni skup propiše drugačije uvjete. Nadalje, budući da su izmjenama i dopunama Zakona o zaštiti od buke (NN 114/18 i 14/21), odnosno Pravilnikom o najvišim dopuštenim razinama buke s obzirom na vrstu izvora buke, vrijeme i mjesto nastanka (Narodne novine 143/21) promijenjeni pojedini termini, potrebno je izvršiti i usklađivanje Odluke s važećom zakonskom terminologijom.

**Člankom 1.**se mijenja članak 2. i glasi: „Pojedini izrazi u smislu ove odluke imaju sljedeće značenje:

*1. Manifestacija* je javna priredba i drugi oblik okupljanja radi organiziranja razonode, sporta i sličnih sadržaja za stanovništvo i goste, tijekom kojih postoji mogućnost prekoračenja najviših dopuštenih razina buke propisanih pravilnikom kojim su propisane najviše dopuštene razine buke s obzirom na vrstu izvora buke, vrijeme i mjesto njezina nastanka, a što ga donosi ministar nadležan za zdravstvo (u nastavku teksta: pravilnik);

*2. Emisijska razina buke* je ukupna razina buke što je izvor predaje u okolni prostor;

*3. Imisijska razina buke* je ukupna razina buke na mjestu prijama što ju čine osnovna razina i razina određenih izvora;

*4. Ekvivalentna razina buke Leq,*je razina stalne buke koja bi na čovjeka jednako djelovala kao promatrana promjenjiva buka istog vremena trajanja;

*5. Razdoblje dana* je vremenski period određen Zakonom o zaštiti od buke i pravilnikom, a traje 12 sati, od 7 do 19 sati;

*6. Razdoblje večeri* je vremenski period određen Zakonom o zaštiti od buke i pravilnikom, a traje 4 sata, od 19 do 23 sata;

*7. Razdoblje noći* je vremenski period određen Zakonom o zaštiti od buke i pravilnikom, a traje 8 sati, od 23 do 7 sati;

*8. Putovi za dolaženje i odlaženje sudionika* *manifestacija* su svi pristupni prometni pravci - javne prometne površine do navedenog područja sukladno važećoj prometnoj regulaciji.“, pri čemu su zbog preglednosti pojedini izrazi označeni brojčanim oznakama, a terminologija je usklađena s važećim Zakonom o zaštiti od buke (Narodne novine 30/09, 55/13, 153/13, 41/16, 114/18 i 14/21) i Pravilnikom o najvišim dopuštenim razinama buke s obzirom na vrstu izvora buke, vrijeme i mjesto nastanka (Narodne novine 143/21).

**Člankom 2.** U članku 3. stavku 1. točki 2. izraz : „RŠC“, zamjenjuje se izrazom: „RSC“, a u točki 4. izraz: „ŠRC“, zamjenjuje se izrazom: „SRC“ zbog ujednačavanja s nazivima predmetnih lokacija.

**Člankom 3.** se mijenja članak 4. na način da se iza riječi: „dana“ dodaju riječi: „i večeri“, zbog uvođenja novog izraza *Razdoblje večeri* u članak 2., izraz: „RŠC“ zamjenjuje se izrazom: „RSC“, a izraz: „ŠRC“ zamjenjuje se izrazom: „SRC“ zbog usklađivanja s nazivima objekata.

U stavku 3. mijenja se redoslijed riječi, kako bi način pisanja bio usklađen sa stavkom 1.

**Člankom 4.** se u članku 5. stavku 2. iza riječi: „dana“ dodaju se riječi: „i večeri“, zbog uvođenja novog izraza *Razdoblje večeri* u članak 2.

**Člankom 5.** Članak 6. mijenja se i glasi:

„Iznimno, gradonačelnik može:

* na lokacijama na kojima se održavaju manifestacije, a koje nisu navedene u članku 3. ove odluke, tijekom razdoblja dana zaključkom dopustiti najviše emisijske razine buke LAeq,T=1h = 80 dB(A), odnosno najviše imisijske razine buke na najizloženijem pročelju objekta stambene namjene LAeq,T=1 h = 65 dB(A);
* za svaku manifestaciju posebnim zaključkom odrediti veću dopuštenu razine buke od propisane, a najviše do LAeq,T=1 h = 90 dB(A) emisijske razine buke u cilju omogućavanja organiziranja manifestacija kojima se obogaćuju turistički, kulturni, sportski i ostali sadržaji od značaja za Grad Zagreb, koje svojim karakterom zahtijevaju određivanje uvjeta drugačijih od uvjeta propisanih ovom odlukom.“

Izmjenom članka se određuju iznimke od odluke, odnosno omogućava se u slučaju potrebe promjene uvjeta propisanih odlukom, za događanja i manifestacije koje su od interesa za Grad Zagreb (poput manifestacija Advent u Zagrebu, Zagreb Classic i slično), odnosno manifestacije kojima se obogaćuju turistički, kulturni sportski i ostali sadržaji od značaja za Grad Zagreb.

**Člankom 6.** se u članku 8. stavku 3. iza riječi: „poslove“ dodaju riječi: „ili drugog nadležnog tijela“ iz razloga što i druga tijela donose rješenja, a brojčana oznaka: „1996-2:2008“ zamjenjuje brojčanom oznakom: „1996-2“, zbog usklađivanja terminologije s Pravilnikom o najvišim dopuštenim razinama buke s obzirom na vrstu izvora buke, vrijeme i mjesto nastanka (Narodne novine 143/21), čime se ne navodi precizna godina navedene norme, već se ista odnosi na trenutno najnoviju verziju norme.

U stavku 4. riječ: „dostavlja“ zamjenjuje se riječima: „je dužan dostaviti“ čime se organizatori obvezuju dostavljati izvještaj.

**Člankom 7.** se mijenja stavak 2. i glasi: „Komunalni redar može tražiti dokaze iz stavka 1. ovoga članka u bilo kojem trenutku održavanja manifestacije, a iz kojih se može očitati vrijednost razine buke  (internetska poveznica). “, iz razloga što se napredovanjem tehnologije olakšava pristup podacima te u praksi mjeritelji komunalnim redarima daju poveznicu na kojima se vidi razina buke.

**Člankom 8.** mijenjaju se iznosi novčanih kazni za prekršaje navedeni u članku 12. odluke, na način da se uzela u obzir promjena valute u Republici Hrvatskoj, odnosno uvođenje eura, te je isto usklađeno s odredbama Prekršajnog zakona. Također, uvodi se kazna za organizatore u slučaju da ne dostave izvještaj o provedenome mjerenju razine buke, vremenski profil mjerenja i prateće stručno mišljenje.

**Člankom 9.** određuje se da odluka stupa na snagu osmoga dana od dana objave u Službenom glasniku Grada Zagreba, što je sukladno članku 120. stavku 2. Poslovnika Gradske skupštine Grada Zagreba (Službeni glasnik Grada Zagreba 17/09, 6/13, 7/14, 24/16-ispr., 2/17, 9/17-pročišćeni tekst, 13/18, 20/18-ispr., 2/19, 8/21, 11/21-pročišćeni tekst i 17/21-ispr.) kojim je propisano da odluke i drugi opći akti stupaju na snagu najranije osmoga dana od dana objave.